Jou werknemer toets positief vir Covid-19. Wat doen mens nou? - Corona Krisissentrum
Tuis / COVID-19 / Jou werknemer toets positief vir Covid-19. Wat doen mens nou?
Jou werknemer toets positief vir Covid-19. Wat doen mens nou?
Thursday | 16 April | 2020
In reaksie op die Covid-19-uitbreking het president Cyril Ramaphosa 'n nasionale ramptoestand uitgeroep en landwye inperking beveel. Sommige besighede het lank voor die inperking hul talentpoel die opsie gebied om van die huis af te werk, terwyl andere op kantoor bly werk het.
Dit beteken dat jou werknemers aan die virus blootgestel kon gewees het voordat hulle hul lessenaars verlaat het. Diegene wat geïnfekteer is, begin gewoonlik om en by vyf dae na kontak simptome te toon. Wat moet 'n bestuurder doen as 'n werknemer hom kontak met die skokkende nuus van 'n positiewe Covid-19-toets?
Alisa Cohn is 'n bestuursafrigter wat in werk vir Fortune 500-maatskappye spesialiseer. Sy raai bestuurders aan om die volgende te doen:
Simpatiseer met jou werknemer as hy die nuus bring. Selfs al is sy simptome matig is hy dalk angstig oor wat kan gebeur en of hy die virus aan sy gesin of medewerkers oorgedra het.
Tree vinnig op
Jy sal die werknemer moet vra met watter medewerkers hy nou kontak gehad het gedurende die voorafgaande twee weke. Indien jou span 'n noodsaaklike diens lewer, is dit veral belangrik om vinnig op te tree ten einde die risiko dat die siekte kan versprei te minimaliseer.
Die Sentrums vir Siektebeheer en –voorkoming (CDC) definieer noue aanraking as "'n persoon wat vir 'n lang tydperk binne ses voet van die geïnfekteerde werknemer was".
Die bestuurder moet diegene wat in noue kontak met die werknemer was so gou as moontlik waarsku en hulle aansê om die NIOS se riglyne vir selfafsondering te volg. Die toesighouer moet hulle ook aanraai om hul dokters te nader om advies oor hoe om met ondersoek en toetsing voort te gaan. Openbaresektortoetsing is gratis.
Wees diskreet en moenie die werknemer se naam sonder sy toestemming bekend maak nie. Respekteer altyd die vertroulikheid van sowel die positief getoetste werknemer en enigiemand in die noueaanraking-groep.
Kom gou by die kern van die boodskap
Chon sê dat bestuurders tegelyk sowel deursigtig as diskreet kan wees en beveel die volgende benadering aan wanneer die nouekontak-groep ingelig word:
"Iemand in ons werkplek het positief getoets vir Covid-19 en hy het jou geïdentifiseer vir noue kontak volgens die CDC-definisie. Ons is hier om jou te ondersteun. As jy 'n essensiële diens lewer, berei jou asseblief voor om jou werkplek so gou moontlik te verlaat. As jy by die huis kom – of as jy reeds daarvandaan werk – moet jy jouself afsonder, jouself moniteer en met jou dokter praat. Hoe kan ek jou help om alles gedoen te kry?"
Leiers moet hul werknemers gerusstel en hulle geestelik opbeur. 'n Werknemer wat 'n positiewe Covid-19-toets aanmeld, het 'n sensitiewe en vinnige respons nodig. Cohn sê dat bestuurders wat in hierdie tyd werklik in hul werknemers se gesondheid belangstel, vir sover dit leierskap betref die kaf van die koring skei.
Harvard Business Review: https://hbr.org/2020/03/your-employee-tested-positive-for-covid-19-what-do-you-do